L'Eliana es reuneix amb FGV per a buscar solucions al pas de l'estació de metro
28 de abril de 2025

• Alcalde i representants veïnals demanen accions urgents que garantisquen l'accessibilitat i recupere el pas històric afectat.

L'alcalde de l'Eliana, Salva Torrent, s'ha reunit telemàticament divendres passat amb el director gerent de Ferrocarrils de la Generalitat Valenciana (FGV), Alfonso Novo, i amb tècnics de l'Agència Valenciana de Seguretat Ferroviària (AVSF) per a abordar la problemàtica generada pels recents canvis en el pas de l'estació de metro. En la trobada també han participat representants de les associacions veïnals d’Entrevies i Montesol.

La cita ha servit també per a presentar la recollida de més de 2.000 signatures de veïns i veïnes dels barris de l'Estació, Montepilar-Montealegre i Montesol, que expressen la seua preocupació per la seguretat ciutadana i la pèrdua d'un pas històric, essencial per a la connectivitat per als vianants de la localitat.

Les parts han coincidit en la necessitat de trobar una solució tècnica viable que garantisca tant l'accessibilitat com la seguretat de les persones i d'acord amb la legalitat vigent. En aquest sentit, s'ha proposat convocar una reunió urgent amb els equips tècnics de l'Ajuntament, FGV, la Direcció General i AVSF. Per part seua, l'associació d’Entrevies ha sol·licitat que els tècnics realitzen una visita in situ per a conéixer de primera mà la situació.

L'alcalde ha agraït la predisposició del director gerent en aquesta qüestió i ha aprofitat per a preguntar per les freqüències del metro anunciades en 2022. Des d'FGV han assegurat que el tema està sobre la taula i que podrà abordar-se una vegada es finalitzen les obres d'urgència derivades de la DANA.